《杂诗》
清代·程岫

木棉初种时，其子皆露天。
意在衣被人，不肯为人怜。
我行忽见之，三叹心惕然。
感此复再拜，草中有大贤。
丈夫生宇内，岂止图自全。
鹑衣瓮牗下，措意在八埏。
杯水虽至微，味亦同深渊。
泰山非不高，远视等一卷。
但使志今存，何必快目前。
惜哉彼下士，白发守遗编。

作者简介：程岫，字云家，歙县人，父懋衡明亡死节，岫顺康间隐居，著《江村诗草》。